સ્વામીશ્રીની વિનમ્રતા અને સરળતાની એક છબિ વર્ષો પહેલાં હૃદયમાં અંકાઈ ગયેલી છે, તે આજેય એવી ને એવી તાજી છે. આશરે ૧૯૬૭ની સાલની વાત છે. તે સમયે લીંબડી પાસે કંથારિયા ગામમાં શ્રી અક્ષરપુરુષોત્તમ મંદિર નિર્માણ પામ્યું હતું. અહીંના હરિભક્તો શ્રી મોડુભા વગેરે યોગીજી મહારાજને મૂર્તિપ્રતિષ્ઠા માટે ગોંડલ આમંત્રણ આપવા ગયા. યોગીજી મહારાજે તરત જ આજ્ઞા કરી કે 'પ્રમુખસ્વામી અને સંતસ્વામીને કંથારિયા લઈ જાવ.' એ રીતે પ્રમુખસ્વામી મહારાજ અને સંતસ્વામી કંથારિયા પધાર્યા. પ્રતિષ્ઠા અગાઉ ત્રણેક દિવસના પારાયણનું પણ આયોજન હતું. સવાર-સાંજ પ્રમુખસ્વામી મહારાજ અને સંતસ્વામી કથાનું પાન કરાવતા હતા.